Document ID: 32004D0866

PADOMES LĒMUMS
(2004. gada 13. decembris),
ar ko Austrijas Republikai atļauj ieviest pasākumu, ar kuru atkāpjas no 17. panta noteikumiem Sestajā direktīvā 77/388/EEK par to, kā saskaņojami dalībvalstu tiesību akti par apgrozījuma nodokļiem
(2004/866/EK)
EIROPAS SAVIENĪBAS PADOME,
ņemot vērā Padomes sesto Direktīvu 77/388/EEK (1977. gada 17. maijs) par to, kā saskaņojami dalībvalstu tiesību akti par apgrozījuma nodokļiem - Kopēja pievienotās vērtības nodokļu sistēma: vienota aprēķinu bāze (1), un jo īpaši tās 27. panta 1. punktu,
ņemot vērā Komisijas priekšlikumu,
tā kā:
(1)
Vēstulē, kas Komisijas Ģenerālsekretariātā reģistrēta 2003. gada 12. decembrī, Austrijas iestādes lūdza atļauju piemērot atkāpes pasākumu attiecībā uz Direktīvas 77/388/EEK 17. pantu.
(2)
Pārējās dalībvalstis tika informētas par šo lūgumu 2004. gada 26. martā.
(3)
Atkāpes pasākuma mērķis ir pilnā mērā neattiecināt tiesības ar pievienotās vērtības nodokli (PVN) aplikt izdevumus, kas saistīti ar precēm un pakalpojumiem, ja tie vairāk nekā 90 procentu apmērā izmantoti ar nodokli apliekamās personas vai tās darbinieku personiskajām vajadzībām vai izmantoti ar komercdarbību nesaistītiem pasākumiem. Šis atkāpes pasākums ir nepieciešams, lai vienkāršotu pievienotās vērtības nodokļa iekasēšanu.
(4)
Šīs atļaujas darbības laiks jāierobežo līdz 2009. gada 31. decembrim. Tas dos iespēju izvērtēt pamatotību pagarināt atkāpes pasākumu, balstoties uz šajā laikposmā Austrijas gūto pieredzi.
(5)
Šis atkāpes pasākums neatstās negatīvu iespaidu uz Kopienas ieņēmumiem no PVN,
IR PIEŅĒMUSI ŠO LĒMUMU.
1. pants
Atkāpjoties no Direktīvas 77/388/EEK 17. panta 2. punkta, Austrijas Republikai tiek atļauts neattiecināt tiesības ar PVN aplikt izdevumus, kas saistīti ar precēm un pakalpojumiem, ja tie vairāk nekā 90 procentu apmērā izmantoti ar nodokli apliekamās personas vai tās darbinieku personiskajām vajadzībām vai izmantoti ar komercdarbību nesaistītiem pasākumiem.
2. pants
Šo lēmumu piemēro līdz 2009. gada 31. decembrim.
3. pants
Šis lēmums adresēts Austrijas Republikai.
Briselē, 2004. gada 13 decembrī

Labels: 2
15
18